钦定古今图书集成/理学汇编/文学典/第062卷 > 崔居俭
## 钦定古今图书集成/理学汇编/文学典/第062卷 > 崔居俭

按《五代史》本传：“居俭，清河人也。祖蠡，父荛，皆为唐名
臣。居俭美文辞，风骨清秀，少举进士，梁贞明中为中
书舍人、翰林学士、御史中丞，唐庄宗时为刑部侍郎、
太常卿。崔氏自后魏、隋、唐与卢、郑皆为甲族，吉凶之
事，名著家礼。至其后世，子孙，专以门望自高，为世所
嫉。明宗崩，居俭以故事为礼仪使，居俭以祖讳蠡辞”
不受，宰相冯道即徙居俭为秘书监。居俭历兵、吏部
侍郎、尚书左丞、户部尚书。晋天福四年卒，年七十，赠
右仆射。居俭拙于为生，居显官，衣服常乏，死之日，贫
不能葬，闻者哀之。